《舟中即事》
宋代·吴可

四顾彭蠡湖，独知庐阜尊。
叠嶂遍围绕，拱立犹儿孙。
扶筇望瀑布，玉虹走只园。
回步寻虚亭，余流漱瑶琨。
三峡夸幽险，下有万雷喧。
龙渊神物家，孰敢窥清浑。
归来有余思，妙音传梦魂。
易舟大孤傍，山川出笼樊。
生平数佳士，欢然笑语温。
殊乡爱远客，一见如弟昆。
直有卜邻意，便拟营柴门。
惜别屡往还，遗酒盈瓶盆。
回首幽居云，忽作聚墨昏。
冈峦互起伏，时为烟雾吞。
遥知急雨来，坐看风水奔。
浮家若漂泊，且系古柳根。
晚来喜新霁，遥岑淡余痕。
岸花自妍媚。始怪秋色繁。
近沙群鹭惊，炯如积雪翻。
林间问茅屋，欲与渔父言。
想像翠霭中，疑有桃花源。
津子请息肩，买醉溪上村。
我亦睡篷底，辗转吟东屯。
痛彼日月远，念此骨肉存。
谁能致薪粲，庶几度寒暄。
避秦岂本志，多病不复论。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。